wickkiey/tamil-wikipedia-markdown huggingface dataset:
# கொல்கத்தா கிறித்துமசு விழா

**கொல்கத்தா கிறித்துமசு விழா** (*Kolkata Christmas Festival*) என்பது, இந்தியாவில் கொல்கத்தாவின் பூங்கா சாலையில் ஆண்டுதோறும் திசம்பர் மாதத்தில் நடைபெறும் இந்தியாவின் மிகப்பெரிய அர்ப்பணிக்கப்பட்ட நத்தார் திருவிழாக்களில் ஒன்றாகும். தூய சவேரியார் கல்லூரியில் தொடங்கி ஜவகர்லால் நேரு சாலை வரை வண்ண மின் விளக்குகளால் கருப்பொருள் ஒன்றை மையப்படுத்தி அலங்கரிக்கப்படுகிறது. சமீபத்திய ஆண்டுகளில் இந்த அலங்கார வளைவுகள் மேலும் சிலதூரம் வரை நீட்டிக்கப்பட்டுள்ளது. பூங்கா தெருவில் உள்ள முல்லிக் சந்தை குறுக்கு வரையிலும் ஜவகர்லால் நேரு சாலையின் ஒரு பகுதியான கதீட்ரல் சாலையில் உள்ள செயின்ட் பால் கதீட்ரல் வரையிலும் அலங்கார வளைவுகள் தற்போது அமைக்கப்படுகின்றன. கொண்டாட்ட நிகழ்வுகள் விளக்கு அலங்காரத்தின் மற்றொரு பகுதி காமாக் தெருவில் உள்ள வர்தன் சந்தை வரையும் நீட்டிக்கப்பட்டுள்ளது. இந்த கருப்பொருளினை மையப்படுத்திய அலங்கார விளக்குகள் அருகிலுள்ள நகரமான சந்தன்நகரைச் சேர்ந்த கைவினைஞர்களால் வடிவமைக்கப்படுகிறது.  

பூங்கா சாலையில் உள்ள ஆலன் பூங்காவில் இசைக்குழுக்கள் மற்றும் பல்வேறு பாடகர் குழுக்கள் மேடையில் நிகழ்ச்சியினை நடத்துகின்றனர். சுமார் 500 பள்ளிக் குழந்தைகள் பங்கேற்கும் இரண்டு மணி நேரக் கிறித்துமசு அணிவகுப்பும் ஏற்பாடு செய்யப்படுகின்றது.  

## துவக்கம்

கொல்கத்தா கிறித்துமசு விழா 2011ஆம் ஆண்டு மேற்கு வங்க அரசின் சுற்றுலாத் துறையால் கிறித்துவ சமூகத்துடன் இணைந்து தொடங்கப்பட்டது.  

இந்த விழா மேற்கு வங்க முதல்வர் மம்தா பானர்ஜியின் யோசனையின் கீழ் கொண்டாடப்பட்டது. மேற்கு வங்காள அரசு, கொல்கத்தா மாநகராட்சி, கொல்கத்தா காவல்துறை மற்றும் சில தனியார் அமைப்புகளின் கூட்டு முயற்சியின் விளைவாக இந்த திருவிழா கொண்டாடப்பட்டது.  

## திருவிழா

2017ஆம் ஆண்டு கொல்கத்தா கிறித்துமசு விழா திசம்பரில் 22 முதல் 30 வரை நடைபெற்றது. இது ஆரம்பத்தில் கிறித்துப் பிறப்பு தினத்தைச் சார்ந்து கொண்டாடப்பட்டது. ஆனால் பின்னர் சில காலம் கூடுதலாக நீட்டிக்கப்பட்டது.  

பூங்கா சாலையில் உள்ள ஆலன் பூங்காவில் திருவிழா நடத்தப்படுகிறது (அன்னை தெரசா சரனி என்று பெயர் மாற்றப்பட்டது). பூங்கா சாலையில் கிறித்துமசு மற்றும் புத்தாண்டு கொண்டாட்டங்களின் போது ஒரு வழிப்பாதையாக மாற்றப்படும். திருவிழாவின் போது நேரலை இசை நிகழ்ச்சிகள் நடைபெறும் மையமாக ஆலன் பூங்கா உள்ளது.  

கலிம்போங்கிலிருந்து மருத்துவர் கிரகாம்சு கோம்சு பள்ளியின் பாடகர் குழு, கல்கத்தா இசைப் பள்ளி, பாடகர்கள் இசை நிகழ்ச்சிகளை நிகழ்த்தினர். உஷா உதூப், *பேர்பூட்*, *கிராசுவிண்ட்சு, ஒரியண்ட் எக்சுபிரசு* போன்ற குழுக்கள் பல ஆண்டுகளாக நேரலை இசை நிகழ்ச்சிகளை நடத்தி வருகின்றன.  

பூங்கா சாலை-கேமாக் சாலை சந்திப்பில் அமைந்துள்ள அன்னை தெரசா சிலைக்கு அருகில் பெரிய அளவிலான கிறித்துமசு மரம் வைக்கப்படும். பூங்கா சாலையில் கிறித்துமசு முதல்நாள், கிறித்துமசு நாள், புத்தாண்டு முதல்நாள் மற்றும் புத்தாண்டு தினங்களில், உல்லாசப் பயணிகள் சுதந்திரமாக நடக்கவும், ஒருவரையொருவர் சந்தித்து வாழ்த்துக் கூறவும் வகையில் சாலை 'நடைப் பயணத்திற்கு மட்டும்' பயன்படும் வகையில் போக்குவரத்திற்குத் தடைசெய்யப்படும்.  

## மேலும் பார்க்கவும்

- கிறிஸ்துமஸ் மற்றும் விடுமுறை கால அணிவகுப்புகளின் பட்டியல்
# மதாரி பாசி


**மதாரி பாசி** இந்திய விவசாயிகளின் போராட்ட இயக்கமான ஏகா இயக்கத்தின் தலைவராக இருந்தவராவார்.  

## வரலாறு
இந்தியத் தேசிய காங்கிரசின் ஒரு கிளை இயக்கமான ஏகா இயக்கம்,ஒத்துழையாமை இயக்கம் மற்றும் கிலாபத் இயக்கத்துடன தொடர்புடையதாகும்.  ஆனால் நாடு தழுவிய ஒத்துழையாமை இயக்கத்தில் காங்கிரசு முனைப்பாக இருந்தபோது, ​​ஏணோ ஏகா இயக்கத்தையும் அதன் உறுப்பினர்களான விவசாயிகளையும் புறக்கணிக்க தொடங்கியது.இந்த சமயத்தில்தான் மதாரி பாசி, ஏகா இயக்கத்தில் ஈடுபட்ட விவசாயிகள் மற்றும் குத்தகைதார்களிடையே ஒரு வளர்ந்துவரும் தலைவராக அடிமட்ட அளவிலிருந்தே தன்னை நிலைநிறுத்திக் கொண்டார். இவர் மத மற்றும் சாதிய வேறுபாடுகளின்று அனைத்து விவசாயிகளையும் ஒருங்கிணைத்தார்.  
இதன்மூலம் இவர் ஏகா இயக்கத்தை வன்முறைப் பாதையில் நடத்தி சென்று, சுற்றுவட்டாரத்தில் சமூக அடுக்குகளில் மேல் நிலையில் இருந்த நில உடமையளர்களாயிருந்த ஜமீன்தார்களையும், அவர்களின் ஏவாலாட்களாக கருதப்பட்ட கரிந்தாக்களையும், தாலுக்தார்களையும், தேகாதர்களையும் கடுமையாகத் தாக்கி, அவர்களது சொந்த வீடுகளிலேயே சிறைப்படுத்தினார். இதன்மூலம் குத்தகைதாரர்கள் மற்றும் விவசாயிகளுக்கு நில உரிமைகளையும் விநியோகிக்கத் தொடங்கினார். இதனால் இவரது பெயரும் இயக்கத்தின் பெயரும் இந்த பகுதிகளில் பெரும் அச்சத்துடன் பார்க்கப்பட்டது.  
கிலாபத் இயக்கத்துடன் இணைந்து ஏகா இயக்க உறுப்பினர்கள் நடத்தும் வன்முறைச் செயல்பாடுகளைப் பற்றி கேள்விப்பட்ட, காந்தி  
ஏகா இயக்கத்திலிருந்து தன்னைத் விடுவித்துக் கொண்டார். இதன்மூலம் காங்கிரசின் ஆதரவையும் இழந்த பிறகு, பிரித்தானிய காலனித்துவ அதிகாரிகளுக்கு ஏகா இயக்கத்தை அடக்குவது மிகவும் சுலபமாகிவிட்டது. பிரித்தானிய காலனித்துவ அதிகாரிகளின் ஒடுக்குமுறைக்குப் பிறகு  
கிட்டத்தட்ட 1922ம் ஆண்டில் இவ்வியக்கம் முற்றிலுமாக ஒடுக்கப்பட்டது. இதனால் உத்தரப்பிரதேசத்தின் காடுகளுக்குள்ளே மறைந்து வாழத் தொடங்கிய மதாரி பாசி இவரது ஏகா இயக்கத்தைச் சார்ந்த விவசாயிகளை இந்துஸ்தான் சோசலிஸ்ட் குடியரசுக் கட்சியுடன் இணைக்க முயற்சித்தார். இவரை உயிருடனோ இறந்த நிலையிலோ காட்டிக்கொடுத்தால் ரூ.1000 வரை சன்மானம் அளிக்க பிரிட்டீஷ் அதிகாரிகள் தயாராக இருந்தாலும் கடைசி வரை அவர்களிடம் சிக்காமல் தலைமறைவாக வாழ்ந்த மதாரி பாசி 1931ஆம் ஆண்டு மார்ச் 27 அல்லது 28 அன்று இயற்கையாகவே மரணமடைந்தார் என்று பொதுவாக நம்பப்படுகிறது.
# நர்மதாபுரம் தொடருந்து நிலையம்


**நர்மதாபுரம் தொடருந்து நிலையம்** (**Narmadapuram Railway Station**) இந்தியாவின் மத்தியப் பிரதேச மாநிலத்தில் உள்ள நர்மதாபுரம் நகரத்தில் செயல்படும் தொடருந்து நிலையம் ஆகும். முன்னர் இந்நிலையத்திற்கு ஹோசங்காபாத் தொடருந்து நிலையம் எனப்பெயர் இருந்தது. சனவரி 2023இல் இதன் பெயர் நர்மதாபுரம் தொடருந்து நிலையம் எனப்பெயர் மாற்றம் செய்யப்பட்டது.இது போபால்-நாக்பூர் இருப்புப் பாதை இடையே உள்ளது. நர்மதாபுரத்திலிருந்து 18 கிலோ மீட்டர் தொலைவில் இட்டார்சி தொடருந்து சந்திப்பு நிலையம் உள்ளது.
# நிசாகந்தி நடன விழா


**நிசாகந்தி நடன விழா** (*Nishagandhi Dance Festival*) என்பது கேரள சுற்றுலாத் துறையால் ஏற்பாடு செய்யப்பட்டு, திருவனந்தபுரம் கனகக்குன்னு அரண்மனையில் உள்ள நிசாகந்தி சுற்றுமாளிகையரங்கில் ஆண்டுதோறும் நடைபெறும் பாரம்பரிய நடனத் திருவிழாவாகும். இந்த நடனத் திருவிழா ஒரு வாரக் காலம் கொண்டாடப்படுகிறது. இத்திருவிழா வழக்கமாக ஒவ்வொரு ஆண்டும் சனவரி மாதக் கடைசி வாரத்தில் நடைபெறும்.  

இத்திருவிழாவின் போது கதக், பரதநாட்டியம், ஒடிசி, குச்சிப்புடி, மணிப்புரி மற்றும் கதகளி போன்ற இந்தியப் பாரம்பரிய நடன நிகழ்ச்சிகள் நடைபெறும். மேலும், அரண்மனைக்குள் கதகளி விழாவும் நடத்தப்படுகிறது.  

நிசாகந்தி புரசுகாரம் அல்லது நிசாகந்தி விருது 2013ஆம் ஆண்டு முதல் திருவிழாவின் போது வழங்கப்படுகிறது. பரதநாட்டிய நடனக் கலைஞரான மிருணாளினி சாராபாய் இந்த விருதை முதன் முதலில் வென்றவர் ஆவார். இந்த விருதினை இலலிதா ஜெ. இராவ் (2014), பத்மா சுப்ரமணியம் (2015), இளையராஜா (2016), பாரதி சிவாஜி (2017), வி. பி. தனஞ்சயன் & சாந்தா தனஞ்சயன் (2018), கலாமண்டலம் க்ஷேமாவதி (2019), சி. வி. சந்திரசேகர் (2020) உள்ளிட்டோர் பெற்றுள்ளனர்.
# உபாத்தியாயா

**உபாத்தியாயா** (*Upadhyay*) என்பது "ஆசிரியர்" எனப் பொருள்படும் சமசுகிருத சொல்லாகும். இது பொருள் *உபா* 'உடன், கீழ்' + *அதியா* 'படித்தல்' எனப் பொருள் கொள்ளப்படுகிறது. இது பிராமணப் குடும்பப் பின்னொட்டு பெயராகப் பயன்படுத்தப்படுகிறது.  

## குறிப்பிடத்தக்கவர்கள்

- அமர் உபாத்தியாயா, இந்திய மாதிரி கலைஞர், திரைப்படம் மற்றும் தொலைக்காட்சி நடிகர்
- அமோத் பிரசாத் உபாத்தியாயா (பிறப்பு 1936), நேபாள சமூக சேவகர் மற்றும் அரசியல்வாதி
- அயோத்தி பிரசாத் உபாத்தியாயா (1865-1947), இந்தி இலக்கிய எழுத்தாளர்
- பிரம்மபந்தவ் உபாத்தியாயா (1861-1907), பெங்காலி பிராமணர், இந்திய சுதந்திரப் விடுதலை வீரர் காளிசரண் பானர்ஜியின் மருமகன்
- சபிலால் உபாத்தியாயா (1882–1980), நேபாளி பிராமணர் (பஹுன்), அசாம் பிரதேச காங்கிரசு குழுவின் முதல் தலைவர் (தேர்ந்தெடுக்கப்பட்டவர்)
- சிந்தன் உபாத்தியாயா (பிறப்பு 1972), இந்தியக் கலைஞர், 2015-ல் கொலைக் குற்றம் சாட்டப்பட்டார்
- சந்திரிகா பிரசாத் உபாத்தியாயா, இந்திய அரசியல்வாதி
- தீன்தயாள் உபாத்தியாயா (1916-1968), இந்திய அரசியல்வாதி மற்றும் சிந்தனையாளர், பாரதிய ஜன சங்கத்தின் அரசியல் கட்சியின் இணை நிறுவனர்
- தர்சன் உபாத்தியாயா, கனடாவில் பிறந்த அமெரிக்க ஸ்போர்ட்ஸ் வீரர்
- அரிலால் உபாத்தியாயா (1916-1994), குசராத்தி எழுத்தாளர்
- ஹேமா உபாத்யாய் (1972-2015), 1998 முதல் இந்தியாவின் மும்பையில் வாழ்ந்த இந்தியக் கலைஞர்
- கேதார் நாத் உபாத்தியாயா, உச்ச நீதிமன்றத்தில் நேபாள தலைமை நீதிபதி
- கிஷோர் உபாத்தியாயா, இந்திய அரசியல்வாதி
- கிருஷ்ணகாந்த் உபாத்தியாயா (பிறப்பு 1986), உத்தரப் பிரதேசத்தைச் சேர்ந்த துடுப்பாட்ட வீரர்
- லலித் உபாத்யாய், இந்திய ஃபீல்ட் ஹாக்கி வீரர், இந்தியத் தேசிய அணியின் ஒரு பகுதி
- முனீஸ்வர் தத் உபாத்தியாயா, இந்திய அரசியல்வாதி, இந்திய விடுதலைப் போராட்டத்தின் தலைவர்
- இராம் கிங்கர் உபாத்தியாயா, இந்திய வேதங்களில் அறிஞர் மற்றும் பத்ம பூசண் விருது பெற்றவர்
- சாம்ராட் உபாத்தியாயா, ஆங்கிலத்தில் எழுதும் நேபாள எழுத்தாளர்
- சதீசு உபாத்தியாயா (பிறப்பு 1962), பாரதிய ஜனதா கட்சியின் தில்லி பிரிவின் தலைவர்
- சீமா உபாத்தியாயா (பிறப்பு 1965), இந்திய அரசியல்வாதி, பகுஜன் சமாஜ் கட்சியைச் சேர்ந்தவர்
- சைலேந்திர குமார் உபாத்தியாயா, நேபாள தூதர் மற்றும் அரசியல்வாதி
- ஸ்ரீகிருஷ்ண உபாத்தியாயா (பிறப்பு 1945), நேபாள பொருளாதார நிபுணர்
- உமேசு உபாத்தியாயா, இந்தியத் தொலைக்காட்சி செய்தியாளர் மற்றும் ஊடக நிர்வாகி
- விகாசு உபாத்தியாயா(பிறப்பு 1975), இந்திய அரசியல்வாதி, அகில இந்திய இளைஞர் காங்கிரசின் பொதுச் செயலாளர்

## சமண மதத்தில்
சமண மதத்தில், ஒரு ஆச்சார்யாவிற்குப் பிறகு ஒரு சமண துறவி வரிசையில் ஒரு *உபாத்யாய* இரண்டாவது உயர்ந்த தலைவர் ஆவார். நமோகர் மந்திரத்தின் நான்காவது *சுலோகம்* *நமோ உவ்வாஜாயனம்* *என்று* கூறுகிறது. இதன் பொருள் அனைத்து உபாத்தியாயர்களுக்கும் வணக்கம் என்பதாகும்.  

## மேலும் பார்க்கவும்

- நியூபேன்
- உப்ரீதி
- உபமன்யு
- ஜா
- மிஸ்ரா
# உடன்பால்


**உடன்பால்** (*Udanpaal*) என்பது 2022 ஆம் ஆண்டு வெளிவந்த இந்திய தமிழ் நகைச்சுவை நாடகத் திரைப்படமாகும். இப்படத்தை கார்த்திக் சீனிவாசனால் இயக்கினார். இதில் லிங்கா , காயத்ரி, விவேக் பிரசன்னா ஆகியோர் முக்கிய வேடங்களில் நடித்தனர். இப்படம் 2022 திசம்பர் 30 அன்று ஆஹா தமிழில் வெளியிடப்பட்டது.  

## கதைச்சுருக்கம்
இரு மகள்களையும், ஒரு மகளையும் கொண்ட ஒரு சாமானிய தந்தை உள்ளார். அவரது எதிர்பாராத மரணத்தைக் கொண்டு தங்கள் கடன் சிக்கல்களில் இருந்து மீள நினைக்கிறார்கள் பிள்ளைகள். உறவுகளின் மேன்மையானது பணம் கிடைக்கும்போது சட்டென கீழ்மையை சந்திக்கும் என்பதை அவல நகைச்சுவையாக கதை கூறுகிறது.  

## நடிகர்கள்

- பரமாவாக லிங்கா
- கண்மணியாக காயத்ரி
- முரளியாக விவேக் பிரசன்னா
- பிரேமாவாக அபர்னதி
- விநாயகமாக சார்லி
- பார்த்திபனாக தீனா
- விகானாக தர்சித் சந்தோஷ்
- மயில்சாமி

## தயாரிப்பு
படக் குழுவினர் முழு படத்தையும் ஒரே இடத்தில் ஒரே கட்டமாக படமாக்கினர். 2022 திசம்பர் தொடக்கத்தில், படத்தின் தயாரிப்பாளர்கள் இப்படத்தை திரையரங்கில் வெளியிடாமல் ஆஹா தமிழ் தளத்தில் வெளியிட முடிவு செய்ததாக அறிவித்தனர்.  

## வரவேற்பு
திரைப்படம் 2022 திசம்பர் 30 அன்று ஆஹா தமிழ் தளத்தில் வெளியிடப்பட்டது. வெளியீட்டிற்கு முந்தைய வாரத்தில் விமர்சகர்களிடமிருந்து விமர்சனங்கள் வெளிவரத்துவங்கின. *தி டைம்ஸ் ஆஃப் இந்தியா*வைச் சேர்ந்த ஒரு விமர்சகர் எழுதினார், "இது போன்ற ஒரு நகைச்சுவையான, புதுமையான குடும்ப நாடகப் படத்தை அடிக்கடி பார்க்க கிடைப்பது அரிது". விமர்சகர் மணிகண்டன் கே.ஆர் எழுதிய விமர்சனத்தில், "இயக்குநர் கார்த்திக் சீனிவாசனின் *உடன்பால்* ஒரு விதிவிலக்காக சிறப்பாக உருவாக்கப்பட்ட அவல நகைச்சுவை நாடகப்படமாகும். இது நம்மை சிரிக்க வைக்கும் அதே வேளையில், ஒழுக்கம், நன்றியுணர்வு, அன்பு என்று வரும்போது தனிநபர்களின் தரம் மோசமடைவதைப் பற்றியும் சிந்திக்க வைக்கிறது". *தி இந்து* மற்றும் *நக்கீரன்* ஆகியவற்றின் விமர்சகர்களும் படத்திற்கு நேர்மறையான விமர்சனங்களை அளித்தனர்.
# முனியாண்டி



**முனியாண்டி** (*Muniandi*), **முனீசுவரன்** என்றும் குறிப்பிடப்படுகிறார். தமிழகத்தில் தோட்டங்கள் மற்றும் பயிரிடப்படும் கிராமப் புறப்பகுதி உள்ளிட்ட இடங்களில் தமிழ் கிராமப்புற காவல் தெய்வம் ஆகும். முனீசுவரன், தென்தமிழ்நாட்டின் தமிழ்ச் சமூகத்தால் முதன்மையாக வணங்கப்படுகிறார். நோய்கள் மற்றும் விலங்குகள்/இயற்கைச் சேதங்களிலிருந்து பயிர்களைப் பாதுகாக்கும் சக்திவாய்ந்த கடவுளாக இவர் கருதப்படுகிறார். தென்னிந்தியக் கிராமப்புற தெய்வமான மாரியம்மனின் தெய்வீக உதவி கடவுளாகவும் முனீசுவரன் அங்கீகரிக்கப்படுகிறார்.  

## சொற்பிறப்பியல்
முனியாண்டி என்ற சொல் முனி, ஆண்டி என்ற இரு சொற்களின் கலவையாகும். ஆண்டி என்ற சொல்லை இரண்டு விதமாக வரையறுக்கலாம். ஒன்று *கடவுளின் அடிமையைக்* குறிப்பது *(ஆட்சியாளரைப் போல).* இரண்டாவது விளக்கம் ஆண்டவர் என்ற சொல்லிலிருந்து பெறப்பட்டது. அதாவது *ஆட்சி செய்பவர்*. இந்த விளக்கத்திற்குக் காரணம் ஆண்டி என்ற சொல் தமிழ்ச் சமயங்களில் மற்ற தெய்வங்களுக்குப் பயன்படுத்தப்படுகிறது.  

## இலக்கியம்
முனீசுவரன் சிவனுடன் தொடர்புடைய ஒரு சிவகணங்கள் ஆகும். சிவனின் முகத்திலிருந்து தோன்றிய 7 வடிவங்களில் வந்ததாக நம்பப்படுகிறது. பின்னர் மாரியம்மன் மற்றும் பிற திராவிட தெய்வங்களைப் பாதுகாத்து புனித ஆவிகளைப் பாதுகாப்பதாகவும் சிவனிடம் உறுதியளித்துள்ளார்கள்.  

## வழிபாடு
### மர வழிபாடு
ஆலமரம், அரச மரம் மற்றும் பனைமரம் போன்ற மரங்கள் முனிகள் வெவ்வேறு பரிமாணங்களுக்கு இடையே பயணிக்கப் பயன்படுத்திய நுழைவாயில்கள் என்று நம்பப்படுகிறது. முனிகளும் இத்தகைய மரங்களில் வசிப்பதாக நம்பப்படுகிறது. முனி வழிபாட்டின் மிகப் பழமையான வழிபாடு மர வழிபாடு ஆகும்.  

### நடுகல் வழிபாடு
சுமார் 2,500 ஆண்டுகளுக்கு முன்பே தமிழ்ச் சங்க காலத்திலேயே நடுகல் வழிபாடு குறிப்பிடப்பட்டுள்ளது. நடுகல் அல்லது வீரக்ல் (வீரர்களுக்கு) முக்கியமான ஒருவரின் மரணத்தை நினைவுகூரும் வகையில் நடப்பட்டது. முனி வழிபாட்டில், சைவ புனித சாம்பல் (விபூதி) முத்திரைகள், சந்தனம் மற்றும் குங்குமப்பூ (குங்குமம்) ஆகியவற்றால் அலங்கரிக்கப்பட்ட ஒரு கல் அல்லது மூன்று கற்கள் (அல்லது செங்கற்கள்) எனப் பிரிக்கலாம். சிவன் மற்றும் சக்தியின் அடையாளமாக ஒரு திரிசூலம் (சூலம்) இங்கு நடப்படுகிறது.  

### உருவ வழிபாடு
உருவ வழிபாடு என்பது சமகால வழிபாட்டு முறையாகும். முனியினை பக்தர் உருவகப்படுத்திக் காட்சியளிக்கும் வகையில் சிலைகள் அமைக்கப்பட்டு அலங்கரிக்கப்படுகின்றன. முனியின் வகையைப் பொறுத்து அரிவாள் (அருவாள்), வாள் மற்றும் சூலாயுதம் போன்ற பிற அடையாளங்கள் பயன்படுத்தப்படும்.  

## இந்தியாவிற்கு வெளியே வழிபாடு
தமிழ்நாட்டிற்கு வெளியே புலம்பெயர்ந்த தமிழ் மக்களிடையே இத்தெய்வம் பிரபலமானது. மலேசியாவில் முனியாண்டி வழிபாடு முனிகளைக் குலதெய்வமாகக் கொண்ட புலம்பெயர்ந்த தமிழர்களால் தொடங்கப்பட்டது. தோட்டங்களிலும் கிராமங்களிலும் கட்டப்பட்ட குடும்பக் கோயில்கள் பின்னர் பொதுக் கோயில்களாக மாறியது. இறுதியில், அதிகமான மக்கள் இந்த முனிகளை வணங்கத் தொடங்கியதால் இவ்வழிபாடு பிரபலமடைந்தது.  

## இதனையும் காண்க
- மதுரை மொட்டைக்கோபுரம் முனீஸ்வரன் வழிபாடு
- முனீசுவரர்
# பிரியங்கா சிங்


**பிரியங்கா சிங்** ஓர் இந்திய திரைப்பட பின்னணி பாடகி ஆவார். பெரும்பாலும் போஜ்புரி மற்றும் இந்தித் திரைப்படங்களில் பாடியுள்ளார். மஹா என்னும் தொலைக்காட்சி நடத்திய சர் சங்ரம் – பகுதி 1 எனும் இசை நிகழ்ச்சி மூலம் இசையுலகிற்கு அறிமுகம் ஆனார்.  
பிரியங்கா சிங் இதுவரை 2000த்திற்கும் மேற்பட்ட பாடல்களை போஜ்புரி, இந்தி உள்ளிட்ட மொழிகளில் பாடியுள்ளார்.  
## ஆரம்ப கால வாழ்க்கை
பிரியங்கா சிங் தனது 19ம் வயதில் தொலைக்காட்சி இசை நிகழ்ச்சியில் அறிமுகம் ஆவதற்கு முன்பே பல்வேறு இசை விருதுகளை வென்றுள்ளார்.  

## இசைப்பணி
இவர் பிரியங்கா சிங் எனும் பெயரில் தனது அதிகாரப்பூர்வ வலையொளி தளத்தை ஆரம்பித்துள்ளார்.  
2016ல் நடிகர் மற்றும் பாடகரான பவன் கல்யாணுடன் இணைந்து சல்கதா ஹம்ரோ ஜவானியா யே ராஜா  
எனும் பாடலைப் பாடியுள்ளார்.  

பிரியங்கா சிங் பாலிவுட்டிலும் பல இசையமைப்பாளர்களுடன் இணைந்து பணியாற்றியுள்ளார்.  
## அங்கீகாரம்
2019மற்றும் 2020ம் ஆண்டுகளில் சத்தீஸ்கரில் நடைபெறும் மெயின்பாட் மஹோத்சவ் நிகழ்வில் பாடியுள்ளார்.
# பச்சை வால்வெள்ளி


இந்த வால்வெளிக்கு **C/2022 E3 (ZTF)** என்று வானியலாளர்கள் பெயர் இட்டுள்ளனர். இந்தப் பெயரில் இடம்பெற்றுள்ள **C** என்பது comet (வால் மீன்) என்பதைக் குறிக்கிறது. 2022 மார்ச் முதல் பாதியில் ஸ்விக்கி டிரான்சிண்ட் ஸ்பெசலிட்டி என்ற ஆய்வுக் கருவி வழியாக கண்டறியப்பட்ட மூன்றாவது (3) வால்வெள்ளி என்பதை குறிப்பதாக **"2022&nbsp;E3"** என்பது உள்ளது.  

வால்வெள்ளியின் மையப்பகுதியானது ஒவ்வொரு 8.7 மணி நேரத்திற்கும் சுழலக்கூடியதாகவும் , ஒரு கிலோமீட்டர் அளவுள்ளதாக இருக்கும் என்று மதிப்பிடப்பட்டுள்ளது. இதன் வால்களானது தூசி மற்றும் வாயுக்கள் அடங்கி மில்லியன் கணக்கான மைல்களுக்கு நீண்டுள்ளன. 2022 சனவரியில், மூன்றாவது சூரியன்நோக்கு வால் காணப்பட்டது.  

வால்வெள்ளி 2013 சனவரி 12 அன்று தொலைவில் அதன் சுற்றுப்பாதை வீச்சை அடைந்தது. அங்கிருந்து சுற்றுப்பாதையில் நகர்ந்து புவிக்கு மிக நெருக்கமாக 2023 பெப்ரவரி முதல் நாளன்று தொலைவுக்கு நெருங்கியது. மேலும் வால்வெள்ளியின் தோற்ற ஒளிப்பொலிவெண் 5 ஐ எட்டியது இச்சமயத்தில் நிலவு இல்லாத இருண்ட வானத்தில் வெறும் கண்ணுக்குத் தெரியும் நிலையை எட்டியது.  

## காட்சியகம்
# குத்தம்புள்ளி சேலை

**குத்தம்புள்ளி சேலை** என்பது இந்தியாவின் கேரள மாநிலம் திருச்சூர் மாவட்டத்தில் உள்ள திருவில்வமலை கிராம பஞ்சாயத்தில் உள்ள குத்தாம்புள்ளி கிராமத்தைச் சேர்ந்த நெசவாளர்களால் பாரம்பரியமாகத் தயாரிக்கப்படும் ஒரு புடவை வகையாகும். குத்தாம்புள்ளி சேலை இதன் சேலை முந்தானை வடிவமைப்பினால் தனித்து நிற்கிறது.  

## வரலாறு
1972ல் குத்தாம்புள்ளி கைத்தறி தொழில் கூட்டுறவுச் சங்கம் 102 உறுப்பினர்களுடன் பதிவு செய்யப்பட்டது. கன்னடத்தினைச் சேர்ந்த மக்கள் குத்தாம்புள்ளியில் வசிக்கின்றனர். இவர்கள் தேவாங்க செட்டியார் இனத்தினைச் சேர்ந்தவர்கள். இவர்கள் மூதாதையர்கள் பெங்களூர் மற்றும் மைசூர் பகுதியினைச் சேர்ந்தவர்கள். குத்தாம்புள்ளி கூட்டுறவுச் சங்கத்திற்கு குத்தாம்புள்ளியில் சொந்த கட்டிடமும் 814 உறுப்பினர்களும் உள்ளனர். செப்டம்பர் 2011-ல், குத்தாம்புள்ளி சேலை புவியியல் சார்ந்த குறியீட்டை அறிவுசார் சொத்துரிமை சட்டத்தின் கீழ் பெற்றது.
# காசர்கோடு சேலை


**காசர்கோடு சேலை** (*Kasaragod Saree*) என்பது கேரளாவின் காசர்கோடு மாவட்டத்தில் உள்ள சாலியர் சமூகத்தைச் சேர்ந்த நெசவாளர்களால் தயாரிக்கப்படும் ஒரு பாரம்பரிய பருத்தி புடவை ஆகும். இவை கையால் நெய்யப்பட்டவை மற்றும் நீடித்து உழைக்கக்கூடியவை. இவை பாரம்பரிய கேரள புடவையிலிருந்து வேறுபட்டவை. இது அண்டைப் பகுதியான கரவாலி பாணியின் தாக்கத்தை வெளிப்படுத்துகின்றன.  

## வரலாறு
இந்த நெசவு பாரம்பரியம் 18ஆம் நூற்றாண்டிலிருந்து தொடங்கியதாக இதன் தோற்ற வரலாறு குறிக்கிறது. இது கரவாலியிலிருந்து தமிழ்நாட்டிற்கு இடம்பெயர்ந்த சாலியர் சமூகத்தைச் சேர்ந்தவர்களாலும், மைசூர் இராச்சியத்திலிருந்து இப்பகுதிக்கு இடம்பெயர்ந்து இப்பகுதியில் குடியேற்றங்களை உருவாக்கிய பத்மசாலியாராலும் நெய்யப்படுகிறது.  

## முக்கியத்துவம்
கேரளாவில் உள்ள நான்கு நெசவு மரபுகளில் இதுவும் ஒன்று. மற்ற புகழ் வாய்ந்த சேலைகள் பலராமபுரம், குத்தம்புள்ளி, சேந்தமங்கலம் ஆகும்.  

இந்த புடவையின் முக்கியப் பகுதி பொதுவாகச் சாயமிடப்பட்ட நூல்களைப் பயன்படுத்தி வெற்று அல்லது கோடிட்ட வடிவத்தில் நெய்யப்படுகிறது. ஜாக்குவார்டு அல்லது பேட்டுப்பொறி நுட்பங்களைப் பயன்படுத்தி கையால் நெய்யப்பட்ட சேலைகள் ஆகும். இவை மிகவும் கவர்ச்சிகரமானவை. இந்த புடவைகள் 60 - 100 இழை எனும் அதிக நூல் எண்ணிக்கையுடன் தயாரிக்கப்படுகின்றன. மேலும் தொட்டிச் சாயத்தைப் பயன்படுத்துவதால் நீண்ட காலம் நீடிக்கும் தன்மையுடையன. அண்மையில் இந்தச் சேலைகள் பட்டு இழை கலந்து தயாரிக்கப்பட்டு சந்தைப்படுத்தப்படுகிறது.  

1938ஆம் ஆண்டு நிறுவப்பட்ட காசர்கோடு நெசவாளர் கூட்டுறவு உற்பத்தி மற்றும் விற்பனைச் சங்கம், தற்போது இந்தப் புடவைகளை உற்பத்தி செய்து சந்தைப்படுத்தியும், நெசவு பயிற்சி அளித்தும் இந்தப் பாரம்பரியத்தை உயிர்ப்பித்து வருகிறது. இந்த புடவைகள் தினசரி பயன்பாட்டிற்கும் அணிவதற்கும் ஏற்றதாக இருப்பதால் நிலையான ஆதரவைக் கொண்டுள்ளது.  

## புவியியல் சார்ந்த குறியீடு
2009ஆம் ஆண்டு, காசர்கோடு புடவைகளுக்கு புவிசார் குறியீடு கோரி கேரள அரசு விண்ணப்பித்தது. இந்திய அரசாங்கம் 2010ஆண்டு முதல் அதிகாரப்பூர்வமாக புவியியல் சார்ந்த குறியீட்டினை வழங்கியது.  

## மேலும் பார்க்கவும்

- குத்தம்புள்ளி சேலை
# வினய் குமார் லால்



**வினய் குமார் லால்** (Vinay Kumar Lal) இந்திய நாட்டைச் சேர்ந்த ஓர் இணை தடகள வீரர் ஆவார். 1999 ஆம் ஆண்டு மார்ச்சு மாதம் 23 ஆம் நாளன்று இவர் பிறந்தார். ஆடவர் 100 மீ, 200 மீ, 400 மீ போட்டிகளில் முழங்காலுக்கு கீழே ஊனமானவர்களுக்கான டி44 பிரிவில் இவர் போட்டியிடுகிறார். இந்தோனேசியாவின் ஜகார்த்தாவில் நடைபெற்ற ஆசிய இணை விளையாட்டு 2018 போட்டியில் வெண்கலப் பதக்கம் வென்றார். ஐக்கிய அரபு அமீரகத்தின் துபாயில் நடைபெற்ற 2019 உலக இணை தடகள வெற்றியாளர் போட்டியில் வெண்கலப் பதக்கத்தையும் வென்றார்.  

## ஆரம்ப கால வாழ்க்கை
வினய் குமார் லால் 1999 ஆம் ஆண்டில் சண்டிகரில் பிறந்தார். பிறப்பிலேயே இடது காலின் கீழ் மூட்டு போலியோவால் பாதிக்கப்பட்டார். வினய், ஆரம்ப கட்டத்தில், கைப்பந்து விளையாட்டில் தனது மாநிலத்தை பிரதிநிதித்துவப்படுத்தினார், உடல் திறன் கொண்ட விளையாட்டு வீரர்களுடன் விளையாடினார். 2015 ஆம் ஆண்டில், இந்தியாவின் தலைசிறந்த விளையாட்டு வீரர்களில் ஒருவரான மில்கா சிங் பற்றிய திரைப்படத்தால் ஈர்க்கப்பட்டார். பறக்கும் சீக்கியர் என்று பிரபலமாக அறியப்பட்ட மில்கா சிங்கின் தாக்கத்தால் வினய் தடகளத்தை விரும்பத் தொடங்கினார். அதே ஆண்டு, இவர் 200 மீ மற்றும் 400 மீ. இரண்டிலும் இரண்டு வெள்ளிப் பதக்கங்களை வென்ற தேசியப் போட்டியில் தனது முதல் தேசியப் பதக்கத்தை வென்றார்.  

## தொழில்
இந்தியாவின் தலைசிறந்த தடகள வீரர்களில் ஒருவரான மில்கா சிங்கைப் பற்றிய திரைப்படத்தால் ஈர்க்கப்பட்ட வினய் 2015 ஆம் ஆண்டு முதல் தடகளத்தில் நுழைந்தார். அதே ஆண்டில், இவர் 200 மீ மற்றும் 400 மீ இரண்டையும் வென்றார். மேலும் 2019 உலக இணை தடகள வெற்றியாளர் போட்டியில் வெண்கலப் பதக்கத்தையும் வென்றார். 2022 ஆம் ஆண்டு நடைபெற்ற மரகேச் இணை தடகளப் போட்டியில் தங்கப் பதக்கத்தையும் வென்றார்
# முகமதியப் பெண்கள் உரிமை நாள்


**முகமதியப் பெண்கள் உரிமைகள் நாள்** (Muslim Women Rights Day) இந்தியாவில் முத்தலாக் நடைமுறையைத் தடை செய்யும் முகமதியப் பெண்கள் (திருமண உரிமைகள் பாதுகாப்பு) சட்டம், 2019 இயற்றப்பட்டதைக் கொண்டாடுவதற்காக, ஆகத்து மாதம் முதல் தேதியன்று நாடு முழுவதும் அனுசரிக்கப்படுகிறது.  

ஒரு முகமதிய ஆண் தனது மனைவியை மூன்று முறை "தலாக்" சொல்லி விவாகரத்து செய்யலாம். ஆனால் பெண்கள் இப்படி முத்தலாக்கை உச்சரிக்க முடியாது. சரியா சட்டம், 1937 ஆம் ஆண்டின் கீழ் விவாகரத்து பெற நீதிமன்றத்தை நாட வேண்டும் என்பது முத்தலாக்கு நடைமுறையாகும்.  

முத்தலாக்கை குற்றவியலின் கீழ் ஒரு குற்றமாக வகைப்படுத்தும் சட்டம் 2019 ஆம் ஆண்டு ஆகத்து மாதம் முதல் தேதியன்று அமலுக்கு வந்தது. முத்தலாக் நடைமுறைக்குத் தடை விதிக்கப்பட்டது. முகமதிய தம்பதிகள் இசுலாமியச் சட்ட முறையினை தவிர்த்து, இந்தியத் தண்டனைச் சட்டத்தின்படி விவாகரத்து செய்யக் கட்டாயப்படுத்தப்பட்டனர். முமமதிய பெண்கள் உரிமைகள் தினம் முதன் முறையாக ஆகத்து 1, 2020 அன்று நாடு முழுவதும் அனுசரிக்கப்பட்டது.  

நாட்டின் முகமதியப் பெண்களின் சுயச்சார்பு, சுயமரியாதை மற்றும் தன்னம்பிக்கை மற்றும் அரசியலமைப்பு, அடிப்படை மற்றும் குடிமக்களின் உரிமைகளைப் பாதுகாப்பதை அரசாங்கம் நோக்கமாகக் கொண்டுள்ளது என்பவற்றைக் குறித்து சிறுபான்மையினர் விவகார அமைச்சர் முக்தர் அப்பாசு நக்வி தெரிவித்தார்.
# லோங் கெங் வானூர்தி நிலையம்



**லோங் கெங் வானூர்தி நிலையம்** ; (ஆங்கிலம்: *Long Geng Airport*; மலாய்: *Lapangan Long Geng*) என்பது மலேசியா, சரவாக் மாநிலத்தின் காப்பிட் பிரிவு, பெலாகா மாவட்டத்தில், லோங் கெங் கிராமத்தில் உள்ள ஒரு வானூர்தி நிலையம் ஆகும்.  

இந்த வானூர்தி நிலையத்தில் திட்டமிடப்பட்ட வானூர்திச் சேவைகள் எதுவும் இல்லை. தற்போதைக்கு, லோங் கெங் வானூர்தி நிலையத்தில் ஒரே ஒரு வானூர்தி முனையம் (Terminal) மட்டுமே உள்ளது.
# மகஸ்வத்


**மகஸ்வத்** (**Mhaswad** or **Mhasvad**), இந்தியாவின் மகாராட்டிரா மாநிலத்தின் சதாரா மாவட்டத்தில் உள்ள *மான் அல்லது தகில்வாடி* வருவாய் வட்டத்தில் அமைந்த நகராட்சி ஆகும்.  
இது சதாரா நகரத்திற்கு கிழக்கே 86.4 கிலோ மீட்டர் தொலைவில் அமைந்துள்ளது.  

## மக்கள் தொகை பரம்பல்
2011 இந்திய மக்கள் தொகை கணக்கெடுப்பு படி 17 வார்டுகளும்; 4842 வீடுகளும் கொண்ட மகஸ்வத் நகராட்சியின் மக்கள் தொகை 24,120 ஆகும். அதில் ஆண்கள் 12185 மற்றும் பெண்கள் 11935 ஆக உள்ளனர். பாலின விகிதம் 1000 ஆண்களுக்கு 979 பெண்கள் வீதம் உள்ளனர். இதன் மக்கள் தொகையில் 6 வயதிற்குட்பட்ட குழந்தைகள் 12.47% ஆகவுள்ளனர். இதன் சராசரி எழுத்தறிவு 64.87% ஆகவுள்ளது. இதன் மக்கள் தொகையில் பட்டியல் சமூகத்தினரும், பட்டியல் பழங்குடியினரும் முறையே 0.32% மற்றும் 13.78% ஆகவுள்ளனர். மக்கள் தொகையில் இந்துக்கள் 91.49%, இசுலாமியர் 4.18%, பௌத்தர்கள் 2.19%, சமணர்கள் 1.87% மற்றும் பிறர் 0.26% ஆகவுள்ளனர்.  

## முதல் மகளிர் கூட்டுறவு வங்கி
மகஸ்வத் நகரத்தில் இந்தியாவின் முதல் கிராமிய மகளிர் கூட்டுறவு வங்கி 1997ம் ஆண்டில் துவக்கப்பட்டது.
# தேசிய ஊக்க விருது

**தேசிய ஊக்க விருது (கேந்திரிய வித்யாலயா)** என்பது **தேசிய அளவில்** கேந்திரிய வித்யாலயா சங்கதன் தன் ஊழியர்கள் 30 பெருக்கு (25 ஆசிரியர் மற்றும் 5 ஆசிரியர் அல்லாத பணியாளர்கள்) ஒவ்வொரு ஆண்டும் கேந்திரிய வித்யாலயா சங்கதன் நிறுவன நாளினை முன்னிட்டு தேசிய அளவில் வழங்கப்படும் மிக உயர்ந்த விருது ஆகும். இந்த விருதினை கேந்திரிய வித்யாலயா சங்கதன் ஆணையர் வழங்குவார்.  

## செயல்முறை
விருதிற்கு விண்ணப்பத்தினை ஊழியர்களிடமிருந்து வழங்க இந்நிறுவனம் கோரும் போது, ஊழியர்கள் விண்ணப்பிக்க வேண்டும். விருதிற்கு விண்ணப்பித்த அனைத்து போட்டியாளர்களும் 7 முதல் 10 நிமிடங்கள் கால அளவில், மாணவர்கள், அமைப்பு மற்றும் தேசத்திற்கான தாங்களின்சாதனைகள் மற்றும் பங்களிப்புகள் பற்றி பிராந்திய அளவிலான சுயாதீன நடுவர் மன்றத்தின் முன் விளக்கி எடுத்துரைக்க வேண்டும். இந்த விருதிற்குப் பெறப்படும் 99 விண்ணப்பதாரர்களிடமிருந்து (72 ஆசிரியர் மற்றும் 27 கற்பித்தல் அல்லாத பணியில் உள்ளவர்கள்) தேர்ந்தெடுக்கப்பட்டு அடுத்த சுற்றுத் தேர்விற்கு அனுப்பப்படுவர். இவர்களைத் தேசிய அளவில் நியமிக்கப்படும் நடுவர்கள் தேர்ந்தெடுப்பர்.  

## விருது
கேந்திரிய வித்யாலயா நிறுவன தினத்தன்று (திசம்பர் 15) வழங்கப்படும் இந்த விருதுக்கு மொத்தம் 30 ஆசிரியர் மற்றும் ஆசிரியர் அல்லாத பணியாளர்கள் ஒவ்வொரு ஆண்டும் தேர்ந்தெடுக்கப்படுகிறார்கள். இந்த விருது ரூ. 20,000/-, பொன்னாடை, நினைவுப் பரிசு மற்றும் சான்றிதழைக் கொண்டுள்ளது.
# உங்கள் சொந்த திரைப்படங்களின் திருவிழா

** உங்கள் சொந்த திரைப்படங்களின் திருவிழா (BRING YOUR OWN FILM FESTIVEL)** என்பது இந்திய மாநிலமான ஒடிசாவில்  
உள்ள கோவில் நகரமான பூரியின் கடற்கரைகளில் 2004 ம் ஆண்டில் இருந்து தொடங்கப்பட்டு வருடந்தோறும் நடைபெற்று வரும் திரைப்பட திருவிழாவாகும்.  
அதன் சிறப்பம்சம் என்னவென்றால், அந்த திரைப்பட திரையிடல் விழாவிற்கு தகுதிச்சுற்று முறையோ, நடுவர் மன்றம் அமைத்து தரவரிசைப்படுத்துவதோ இல்லை, மாறாக இது சுயாதீன திரைப்பட தயாரிப்பாளர்களுக்கான இடமாகும். எந்தவொரு நபராக இருந்தாலும் திரைப்படம் எடுத்திருந்தால் இங்கே வந்து எளிய முறையில் பதிவு செய்து,தனது கலைப் படைப்புகளை காட்சிப்படுத்தலாம்.  

இந்த விழா இந்திய திரைப்படத் தயாரிப்பு சமூகத்தில் கணிசமான ஆர்வத்தை உருவாக்கியுள்ளது. மட்டுமல்லாமல் திரைத்துறையைச் சார்ந்த பல்வேறு தரப்பினரிடையே பிரபலமாகிக்கொன்டும் வருகிறது.  
## வரலாறு
திரைப்படம் மற்றும் தொலைக்காட்சி கல்லூரி (இந்தியா) வைச் சார்ந்த சுசாந்த் மிஸ்ரா மற்றும் அவரது நண்பர்களால் ஆரம்பிக்கப்பட்டது. இந்த திரைப்பட விழாவினை ஆரம்பிப்பதில் குர்பால் சிங், மறைந்த ஸ்வாகத் சென் மற்றும் பலர் பங்கெடுத்துள்ளனர்.]] வைச் சார்ந்த சுசாந்த் மிஸ்ரா மற்றும் அவரது நண்பர்களால்  

## திரையிடல்
இந்தத் திரைப்பட விழாவில், எந்தவொரு திரைப்படத் தயாரிப்பாளரும் தங்கள் திரைப்படத்தை இவ்விழாவிற்குக் கொண்டு வந்து திரையிடலாம். திரைப்பட தயாரிப்பாளர்கள் மட்டுமின்றி, இசை, நாடகம், ஓவியம், சிற்பம், நடனம், இலக்கியம் மற்றும் புகைப்படம் எடுத்தல் போன்ற பிற கலைத்துறைகளைச் சேர்ந்த கலைஞர்களும் பங்கேற்க்கலாம். அத்தோடு தங்கள் கலைப்படைப்புகளை வெளிப்படுத்தவும் ஊக்குவிக்கப்படுகிறார்கள்.  

இந்த திருவிழாவில் திரைப்படங்களை திரையிட பெயரளவிற்கு பதிவுக் கட்டணமாக ₹5,000 செலுத்தி பதிவு செய்து கொள்ளவும் அதுபோக திரையரங்க கட்டணமும் மட்டுமே செலுத்தினால் போதுமானது.  

ஒவ்வொரு ஆண்டும் பிப்ரவரி 21 முதல் 25 வரை இந்த திரைப்பட விழா நடைபெற்று வருகிறது.
# மான் தேசி மகளிர் கூட்டுறவு வங்கி


**மான் பூர்வகுடி மகளிர் கூட்டுறவு வங்கி** (*Mann Deshi Mahila Sahakari Bank*), இந்தியாவின் முதல் மகளிர் கூட்டுறவு வங்கி ஆகும். 1997ம் ஆண்டில் கிராமிய மகளிர் முன்னேற்றத்திற்காக நிறுவப்பட்ட இவ்வங்கி மகளிரால் மட்டுமே பங்கு மூலதனம் போட்டு நிர்வகிக்கப்படுகிறது. இதன் நிறுவனத் தலைவி *சேத்னா கலா* ஆவார். இக்கூட்டுறவு வங்கியில் தற்போது 1335 பெண்கள் உறுப்பினர்களாக உள்ளனர். இந்த மகளிர் கூட்டுறவு வங்கியின் தலைமையிடம், மகாராட்டிரா மாநிலத்தின் சதாரா மாவட்டத்தின் மான் தாலுகாவில் உள்ள மகஸ்வத் நகரத்தில் அமைந்துள்ளது. மகாராட்டிரா மாநிலத்தில் இவ்வங்கியின் எட்டு கிளைகள் உள்ளது.  

இந்த வங்கியில் பெண்கள் மற்றும் ஆண்கள் கணக்கு தொடங்கலாம். ஆனால் பெண்கள் மட்டுமே கடன் பெறத் தகுதியுடையவர்கள். மான் தேசி மகளிர் வங்கி, ஒரு இலட்சம் பெண்களுக்கு கடந்த 25 ஆண்டுகளில் கடன் வழங்கியுள்ளது. வங்கியில் மொத்தம் ஒரு லட்சத்து ஏழாயிரம் பேர் கணக்கு வைத்துள்ளார்கள். அதில் 25% பேர் மட்டுமே ஆண்கள், மீதி 75% பேர் பெண்கள்.  
## வரலாறு
படிப்பறிவு இல்லாத சேதனா சின்கா மற்றும் காந்தாபாயும் மகஸ்வத் ஊரில் உள்ள வங்கியில் அன்றாடம் ரூபாய் 5 அல்லது 10 சேமிக்க கணக்கு திறப்பதற்கு வங்கிக்குச் சென்ற போது, வங்கி மேலாளர் கணக்கு திறக்க மறுத்தார். எனவே சேத்னா சின்காவுக்கு மகஸ்வத்தில் கூட்டுறவு வங்கியை தொடங்க வேண்டும் என்ற எண்ணம் எழும்பியது. வங்கி தொடங்க உரிமம் கோரி, சேத்னா சின்கா, 15 பெண்களுடன் மும்பையில் உள்ள இந்திய ரிசர்வ் வங்கியை அணுகி அனுமதி பெற்று, 1997ம் ஆண்டில் மகளிர் கூட்டுறவு வங்கியை நிறுவினார்.  
## வங்கி நடவடிக்கைகள்
இவ்வங்கியானது ஆண்களிடமிருந்து சேமிப்புத் தொகை பெற்றாலும்; கடன்கள் மட்டும் மகளிருக்கு மட்டுமே வழங்குகிறது. இவ்வங்கி சேமிப்பு கணக்கு, நடப்பு கணக்கு, தொடர் வைப்பு கணக்கு, நிலைத்த வைப்பு கணக்கு பெறுவதுடன், 4 முதல் 5 வரையிலான மகளிர் குழுக்களுக்கு கூட்டுப் பொறுப்பு அடிப்படையில் கடன் வழங்குகிறது. சுய தொழில் அடிப்படையில் சந்தையில்/தெருக்களில் பொருட்களை விற்பனை மகளிருக்கு வாரத்திற்கு ரூபாய் 30,000 வரை கடன் வழங்குகிறது. பருவகாலங்களில் மட்டும் வியாபாரம் செய்யும் குறுந்தொழில் மகளிருக்கு ரூபாய் 40,000 முதல் 5 இலட்சம் வரை ஈட்டுக் கடன் வழங்குகிறது. மேலும் மகளிருக்கு காசுக்கடன், நீண்ட காலக் கடன், மத்தியக்காலக் கடன், பொதுக்கடன், நகைக்கடன், வீட்டு வசதிக் கடன், வாகனக் கடன் மற்றும் நிதி மீதான கடன்கள் வழங்குகிறது. பெண்களின் நேரத்தை மிச்சப் படுத்துவதற்கு, கடன்களை வசூலிக்கும் முகவர்கள் நேரில் சென்று மகளிடருமிருந்து கடன்களை வசூலிக்கின்றனர். ஆண்டின் முடிவில் கிடைக்கும் இலாபத்திலிருந்து மகளிருக்கு ஈவுத்தொகை வழங்கப்படுகிறது.  

## நிர்வாகக் குழு
- தலைவர் - திருமதி. சேத்னா கலா
- தலைமை நிர்வாக இயக்குநர் - திருமதி. ரேகா குல்கர்ணி
- பொது மேலாளர் - திருமதி. விஜயா நானாசோ கோலாப்பே
- தலைமை நிதி அலுவலர் - திருமதி. சுஷ்மா சந்திரகாந்த் சிண்டே
- பங்குகள் துறை தலைவி - திருமதி. வைஷாலி மாருதி சிண்டே
- மேலாளர், தகவல் தொழில்நுட்பத்துறை - தனஞ்செயன் எஸ். போக்கரே
- மேலாளர், மனித ஆற்றல் - அங்கேஸ்வர் பாபன் தயாகுடே (ஆண்)
- கடன் & வசூல் தலைமை அலுவலர் - இரவீந்திர மதுகர் வீர்கர் (ஆண்)
# கங்காபுரம்



**கங்காபுரம்** என்பது இந்தியா தீபகற்பத்தில் தமிழ்நாடு மாநிலத்தின் ஈரோடு மாவட்டத்தில் அமைந்துள்ள ஒரு புறநகர்ப் பகுதியாகும்.  

கடல் மட்டத்திலிருந்து சுமார் 223 மீட்டர் உயரத்தில் அமைந்துள்ள கங்காபுரம் பகுதியின் புவியியல் ஆள்கூறுகள், (அதாவது, 11°21'36.0"N, 77°39'33.5"E) ஆகும். ஈரோடு, நசியனூர், சித்தோடு மற்றும் பெருந்துறை ஆகியவை கங்காபுரம் பகுதிக்கு அருகிலுள்ள முக்கிய புறநகர்ப் பகுதிகளாகும்.  

கங்காபுரம் குளத்தினை மறுசீரமைப்பு செய்யும் பணிகளுக்கான மதிப்பீடு செய்யப்பட்டு, ரூ.64 இலட்சம் நிதி ஒதுக்கீடு செய்யப்பட்டுள்ளது.  

ஜவுளிப் பொருட்களுக்கான ஒருங்கிணைந்த சந்தையான டெக்ஸ்வேலி, கங்காபுரத்தில் அமையப் பெற்றுள்ளது என்பது குறிப்பிடத்தக்கது.  

இங்கு அமைந்துள்ள கங்காபுரம் மாரியம்மன் கோயில், தமிழ்நாடு அரசின் இந்து சமய அறநிலையத் துறை கட்டுப்பாட்டின் கீழ் இயங்குகிறது.  

கங்காபுரம் பகுதியானது, ஈரோடு மேற்கு (சட்டமன்றத் தொகுதி) வரம்புக்கு உட்பட்டதாகும். இதன் சட்டமன்றத் தொகுதி உறுப்பினராக 2021 ஆம் ஆண்டு நடத்தப்பட்ட தேர்தலில் வெற்றி பெற்றவர் சு. முத்துசாமி ஆவார். மேலும் இப்பகுதி, ஈரோடு மக்களவைத் தொகுதி சார்ந்தது. இதன் மக்களவைத் தொகுதி உறுப்பினராக அ. கணேசமூர்த்தி, 2019 ஆம் ஆண்டு நடத்தப்பட்ட தேர்தலில் வெற்றி பெற்றார்.
# தென்னிந்திய கல்வெட்டுகள்

***தென்னிந்திய கல்வெட்டுகள்*** என்பது இந்திய தொல்லியல் துறையால் 1890 முதல் தற்போது வரை 34 தொகுதிகளாக வெளியிடப்பட்ட ஒரு கல்வெட்டுத் தொடராகும். இந்நூல்களில் ஒவ்வொரு கல்வெட்டுகளின் ஆங்கில சுருக்கங்கள் மற்றும் கல்வெட்டு பற்றிய மேலோட்ட தகவலும் கூடுதலாக வழங்கப்பட்டிருக்கும் இந்தத் தொடர் முதலில் தொல்பொருள் ஆய்வாளர் இ. தினேஷ், பின்னர் வி. வெங்கய்யா மற்றும் ராய் பகதூர் ஆகியோரால் திருத்தப்பட்டது.  

## தொகுதிகள்

- **I:** வட ஆற்காடு மாவட்டத்தில் உள்ள மாமல்லபுரம், காஞ்சிபுரம் மற்றும் மெட்ராஸ் பிரசிடென்சியின் பிற பகுதிகளில் உள்ள கல் மற்றும் செப்புத் தகடுகளில் இருந்து தமிழ் மற்றும் சமஸ்கிருத கல்வெட்டுகள். முக்கியமாக 1886-87 இல் சேகரிக்கப்பட்டது.
- **II:** தஞ்சாவூரில் உள்ள ராஜராஜீஸ்வரர் கோயிலில் உள்ள ராஜராஜன், ராஜேந்திர சோழன் மற்றும் பிறரின் தமிழ் கல்வெட்டுகள்.
  - **பகுதி I:** மத்திய ஆலயத்தின் சுவர்களில் நான்கு தகடுகளுடன் கல்வெட்டுகள்.
  - **பகுதி II:** அடைப்பின் சுவர்களில் உள்ள கல்வெட்டுகள், நான்கு தகடுகளுடன்.
- **பகுதி III:** எட்டு தட்டுகளுடன் முதல் மற்றும் இரண்டாம் தொகுதிகளுக்கு துணை.
- **பகுதி IV:** கோயிலின் மற்ற கல்வெட்டுகள்.
- **பகுதி V:** தலைப்புப் பக்கம், முன்னுரை, பொருளடக்கம், தட்டுகளின் பட்டியல், இணைப்பு மற்றும் திருத்தம், தொகுதி II இன் அறிமுகம் மற்றும் அட்டவணை உட்பட, வேலூர்பாளையம் மற்றும் தண்டந்தோட்டத்தில் இருந்து பல்லவ செப்புத் தட்டு மானியங்கள் (இரண்டு தட்டுகளுடன்).
- **III:** தமிழ் நாட்டின் பல்வேறு கல்வெட்டுகள்:
  - **பகுதி I:** உக்கல், மேல்பாடி, கருவூர், மணிமங்கலம் மற்றும் திருவலத்தில் உள்ள கல்வெட்டுகள்.
  - **பகுதி II:** வீரராஜேந்திர I, குலோத்துங்க சோழன் I, விக்ரம சோழன் மற்றும் குலோத்துங்க சோழன் III ஆகியோரின் கல்வெட்டுகள்.
  - **பகுதி III:** ஆதித்தன் I, பராந்தக I, மதரைகொண்ட ராஜகேசரிவர்மன், பராந்தகர் II, உத்தம-சோழன், பார்த்திவேந்திரவர்மன், ஆதித்ய-கரிகாலன் மற்றும் திருவாலங்காடு தகடுகளின் கல்வெட்டுகள்.
  - **பகுதி IV:** சின்னமனூர், திருக்களர் மற்றும் திருச்செங்கோடு ஆகியவற்றிலிருந்து செப்புத் தகடு மானியங்கள்.
- **IV:** தமிழ், தெலுங்கு மற்றும் கன்னட நாடுகள் மற்றும் இலங்கையில் இருந்து இதர கல்வெட்டுகள் (பதினொரு தட்டுகளுடன்).
- **வி:** தமிழ், மலையாளம், தெலுங்கு மற்றும் கன்னட நாடுகளின் இதர கல்வெட்டுகள் (மூன்று தட்டுகளுடன்).
- **VI:** தமிழ், தெலுங்கு மற்றும் கன்னட நாடுகளின் இதர கல்வெட்டுகள் (ஐந்து தட்டுகளுடன்).
- **VII:** தமிழ், மலையாளம், தெலுங்கு மற்றும் கன்னட நாடுகளின் இதர கல்வெட்டுகள்.
- **VIII:** தமிழ், மலையாளம், தெலுங்கு மற்றும் கன்னட நாடுகளின் இதர கல்வெட்டுகள்.
- **IX: (பகுதிகள் I மற்றும் II)** மெட்ராஸ் பிரசிடென்சியில் இருந்து கன்னட கல்வெட்டுகள்.
- **X:** ஆந்திரப் பிரதேசத்திலிருந்து தெலுங்கு கல்வெட்டுகள்
- **XI:** பம்பாய்-கர்நாடகா கல்வெட்டுகள்
- **XII:** பல்லவ கல்வெட்டுகள்
- **XIII:** சோழர் கல்வெட்டுகள்
- **XIV:** பாண்டிய கல்வெட்டுகள்
- **XV:** பம்பாய்-கர்நாடக கல்வெட்டுகள்
- **XVI:** விஜயநகர வம்சத்தின் தெலுங்கு கல்வெட்டுகள்
- **XVII:** 1903-04 ஆம் ஆண்டில் சேகரிக்கப்பட்ட கல்வெட்டுகள்
- **XVIII:**
- **XIX:** பரகேசரிவர்மனின் கல்வெட்டுகள்
- **XX:** பம்பாய்-கர்நாடக கல்வெட்டுகள்
- **XXI:**
- **XXII: (பகுதிகள் I, II மற்றும் III)** 1906 இல் சேகரிக்கப்பட்ட கல்வெட்டுகள்
- **XXIII:**
- **XXIV:**
- **XXV:**
- **XXVI:** 1908-09 ஆம் ஆண்டில் சேகரிக்கப்பட்ட கல்வெட்டுகள்
- **XXVII:**
- **XXVIII:**
- **XXIX:**
- **XXX:**
- **XXXI:**
- **XXXII:**
- **XXXIII:**
- **XXXIV:**
# இளவரசர் சத்வா

ஜாதக கதைகளின்படி  
உள்ள மங்கியாலா ஸ்தூபி, ஜாதக கதைகளின்படி, இளவரசர் சத்வா புலிகளுக்கு உணவளிக்க தன்னை தியாகம் செய்த இடத்தைக் குறிக்கிறது. டி]]  
நாரா காலம், ஜப்பான்]]  
ஜாதகக் கதையின்படி, **இளவரசர் சத்வா** கவுதம புத்தரின் முந்தைய அவதாரங்களில் ஒருவர் என கருதப்படுகிறார்  

## துறவு வாழ்க்கை
மஹாரத மன்னரின் மகனாகிய இளவரசர் சத்வா பின்னர் துறவு கொண்டு அவரின் போதனைகளை பின்பற்றும் சில சீடர்களைப் பெற்றுள்ளார் .  

## தடுமாற்றம்
ஜாதக கதைகளின் படி, துறவு மேற்கொண்ட சத்வா தனது நெருங்கிய சீடருடன் நடைபயணத்தில் வந்து கொண்டிருந்த போது, ஒரு குன்றின் அடிவாரத்தில் பட்டினியால் வாடும் புலியையும் அதன் பச்சிளம் குட்டியையும் காண்கின்றனர். போதிசத்துவ நிலையில் உள்ள அவர் தனது சீடரை அருகில் எங்காவது சென்று அந்த புலிக்கும் அதன் குட்டிக்கும் பசியாறும் வகையில் எதாவது உணவினை தேடிகிச்செல்ல அறிவுறுத்துகிறார். அதன்படி சீடரும் சென்றுவிட தன தவ வலிமையால் உணவு கிடைக்கவில்லை என்பதை அறிந்த சத்துவர் தனது உடலின் சதை பகுதியால் தான் அந்த புலியின் பசியை போக்க இயலும் என்பதை உணர்கிறார்.அதன்படி அவரது உடம்பை விட்டு விடுவதன் மூலமே அவ்விரு உயிர்களை காப்பாற்ற முடியும் என அறிந்து அந்த குன்றி விளிம்பில் ஏறி அங்கிருந்து குதித்து உயிரை மாய்த்து கொள்கிறார். அந்த சத்தத்தால் புலியின் கவனத்தை ஈர்த்து அவரது உடலை உண்ண செய்து பசியாற்றுகிறார்.  

## சாதனை மற்றும் மரபு
அதன்படி,  பெருந்தன்மை, துறவு, ஒழுக்கம், தீர்மானம் மற்றும் சமநிலை என பௌத்தத்தின் பத்து  பரிபூரணங்களில் சிலவற்றில் பூரணதத்துவத்தை கண்டடைந்தார். தேடிப்போன இடங்களில் உணவு கிடைக்காமல் திரும்பி வந்த அந்த சீடன், போதிசத்துவர் செய்ததைக் கண்டு, அவரது நல்ல செயலில் மகிழ்ச்சி அடைந்தது மட்டுமல்லாமல் ஞானமும் அடைகிறார். அதை பிறருக்கும் பரப்ப, அவ்விடத்திற்க்கு அவரது மற்ற சீடர்களுடன் வந்தடைந்தது மட்டுமல்லாமல் தேவர்களும் வானத்திலிருந்து அந்த இடத்தை தாமரை மலர்களால் பொழிந்து ஆசிர்வதித்தனர்.  

## ஸ்தூபி
வட இந்தியாவின் நான்கு பெரிய ஸ்தூபிகளில் ஒன்று இந்த புத்தரின் அவதாரத்தின் தேஹதானத்தை நினைவுகூரும் வகையில் உள்ளதாக  சீன யாத்ரீகர் ஃபாக்ஸியன் தெரிவித்துள்ளார். இந்திய பௌத்த கதை இலக்கியத்தில் இந்த தேஹதானம் "உடலின் பரிசு" என்று அழைக்கப்படுகிறது.
# ராஜஸ்தானின் இசை


**ராஜஸ்தானின் இசை** எனப்படும் இந்த வகை இசை, இந்தியாவின் மாநிலங்களில் ஒன்றான ராஜஸ்தானில் இருந்து உருவானதாகும். இந்திய இசையின் வளர்ச்சிக்கு முக்கிய பங்காற்றிய உதய்பூர், ஜோத்பூர் மற்றும் ஜெய்ப்பூர் போன்ற பகுதிகள் உட்பட்ட பல முக்கிய மையங்களின் தாயகமாகும். இப்பிராந்தியத்தின் இசையானது பரந்துபட்ட இந்தியாவின் பகுதிகள் மற்றும் இந்திய எல்லையின் மறுபுறமான நாகா, புக்மாங்கா மற்றும் பாகிஸ்தான் மாகாணமான சிந்து போன்ற பகுதிகளில் உள்ள இசையின் பண்புகளையும் சில ஒற்றுமைகளையும் பகிர்ந்து கொள்கிறது.  
## முன்னோட்டம்
ராஜஸ்தான் மாநிலத்தில் லங்காக்கள், சபேரா, போபா மற்றும் மங்கனியர்கள் என பல்வேறு பிரிவுகளில் இசைக்கலைஞர்கள் உள்ளனர். ஆனால் அவர்களில் இரண்டு பாரம்பரிய பிரிவுகள் பின்வருவது போல காணப்படுகிறது லங்காக்கள் எனப்படும் இசைக்கலைஞர்கள் இசுலாம் சமுதாயத்தின் பாணியை பின்பற்றி இசையமைத்து அவர்களையே ரசிகர்களாகவும் கொண்டவர்கள். ஆனால் மங்கனியர்கள் எனப்படும் இசைக்கலைஞர்களோ இசை அனைவருக்குமானது என்ற தாராளவாத அணுகுமுறையைக் கொண்டவர்களாவர்.  

பணிஹாரி என்று அழைக்கப்படும் இசைக்கோவை பெண்களால் செய்யப்படும் வேலைகளை மையமாக கொண்டதாகும். ராஜஸ்தானின் பாலைவன கலாச்சாரத்தை பிரதிபலிக்கும் வகையில் கிணறுகள் மற்றும் தண்ணீர் தேடி அலைவதை பற்றிய பாடல்களில் தொகுப்பாக காணப்படுகிறது.  
பல்வேறு குழுவினரால் இசைக்கப்படும் பிற பாடல் தொகுப்புகள், பொதுவாக ஆலாபனையுடன் தொடங்குகின்றன, இத்தகைய ஆலாபனைகள் பாடல்களின் ஆரம்பத்தை சிறப்பாக தொடங்க உதவுகிறது. அதைத் தொடர்ந்து ஒரு ஜோடி (தூபா) ஓதப்படும். தேவநாராயண பகவான், கோகாஜி, ராம்தேஜி,பாபுஜி மற்றும் தேஜாஜி போன்ற வீரர்களைப் பற்றி காவிய பாடல்கள் ராஜஸ்தானிய இசையில் அதிகமாக உள்ளன. .  

மாறி வரும் பருவங்களை பற்றிய கொண்டாட்டமான பாடல்கள் ராஜஸ்தானின் நாட்டுப்புற இசையில் மையச்சரடாக உள்ளது. பருவமழை அல்லது அறுவடை காலத்தின் கொண்டாட்டங்கள் இத்தகைய பாரம்பரிய நாட்டுப்புற பாடல்களுக்கு உயிரிழையாக உள்ளது. பெரும்பான்மையான பாடல்கள் ராஜஸ்தானின் உள்ளூர் மக்களின் அன்றாட நடவடிக்கைகளை மையமாகவே கொண்டுள்ளது . உதாரணமாக ஜீரா ( சீரகம் ) விதைப்பது கடினம் என்பதாக ஒரு பாடலும் அது போலவே புதினா பற்றிய மற்றொரு பாடலும் அந்த தாவரங்கள் ஒவ்வொரு ராஜஸ்தானின் குடும்பத்தின் பல்வேறு உறுப்பினர்களால் எப்படி விரும்பப்படுகிறது என பாடப்படுகிறது. (புதினாவிலிருந்து பிரித்தெடுக்கப்பட்ட உள்ளூர் மதுபானம் பற்றிய உருவகக் குறிப்பும் உள்ளது). நாளுக்கொரு கருப்பொருளை மையமாக கொண்டு பாடல்களை பாடுவது பாரம்பரிய ராஜஸ்தானி நாட்டுப்புற இசையின் மையமாகும் .  

மிகவும் பிரபலமான ராஜஸ்தானி மாண்ட் பாடகர்களில் ஒருவர் பிகானேர் கரானாவின் அல்லா ஜிலாய் பாய் ஆவார்.  

## குறிப்பிடத்தகுந்த ராஜஸ்தானி இசைப்பாடகர்கள்

- அல்லா ஜிலாய் பாய்
- கேதா கான்
- மீம் கான்
- சீமா மிஸ்ரா
- பிரகாஷ் மாலி
- சோட்டு சிங் ராவ்னா
- அனுப்ரியா லகாவத்
- ஹேம்ராஜ் கோயல்
- தாபு கான்
- இலா அருண்
# குடகு சாகித்திய அகாதமி


**குடகு சாகித்திய அகாதமி** (*Kodava Sahitya Academy*) என்பது இந்தியாவில் கர்நாடக அரசின் கீழ் செயல்படும் ஒரு அமைப்பாகும். குடகு மொழியின் இலக்கியம் மற்றும் கலாச்சாரத்தைப் பாதுகாத்து மேம்படுத்துவது இதன் நோக்கமாகும்.  

## அறக்கட்டளை
குடகு சாகித்திய அகாதமியினை வீரப்ப மொய்லி கர்நாடக முதலமைச்சராக இருந்தபோது 1994ஆம் ஆண்டு நிறுவினார்.  

## சமீபத்திய வளர்ச்சிகள்
ஒவ்வொரு ஆண்டும், குடகு சாகித்திய அகாதமி குடகு மொழி பேசும் மக்களின் கலாச்சாரம் மற்றும் மொழித் துறைகளில் சாதனை படைத்தவர்களுக்கு விருதுகளை அறிவித்து வழங்கி வருகிறது. அகாதமி குடகு மொழியில் புத்தகங்களையும் வெளியிடுகிறது.  

2021 முதல், மங்களூர் பல்கலைக்கழகம் குடகு மொழியில் முதுகலைப் படிப்பை வழங்கிவருகிறது.  

## மேலும் பார்க்கவும்

- குடகு
- குடகு மொழி
- குடகு மக்கள்
# டாட்டா கிளிக்



**டாட்டா கிளிக் (Tata CLiQ)** என்பது இந்தியாவின் மும்பையில் உள்ள ஓர் இந்திய இணைய வணிக நிறுவனமாகும். இது டாட்டா குழுமத்தின் *டாட்டா யுனிஸ்டோர் லிமிடெட்* நிறுவனத்திற்குச் சொந்தமானது. டாட்டா கிளிக் ஒய்யாரப் பொருட்கள், பாதணிகள் மற்றும் துணைப்பொருட்கள் போன்ற பொருட்களின் வணிகத்தில் ஈடுபடுகிறது/ டாட்டா குழுமத்தின் இணைய வணிகத் தளமான டாட்டா கிளிக் ஆனது ஒரு முனைமம மற்றும் ஆடம்பர ஒய்யார மற்றும் வாழ்முறை பொருட்களுக்கான, டாட்டா கிளிக் ஆடம்பரம் எனும் சேவையினை வழங்குகிறது. இதன் மூலம் பலவகையான ஆண்கள் மற்றும் பெண்களுக்கான பரந்த அளவிலான ஆடைகள் மற்றும் ஆபரணங்களை அறிமுகப்படுத்தியுள்ளது.  

## வரலாறு
டாட்டா கிளிக் 27 மே 2016 அன்று தொடங்கப்பட்டது. இது பன்னாட்டு ஆடம்பர தரப் பொருட்களை விற்க *ஜெனிசிஸ் லக்ஸரி பேஷனுடன்* இணைந்தது. மேலும் எண்ணிம சந்தைக்காக அடோபி சிஸ்டமுடன் சேர்ந்தது. டாட்டா கிளிக் திசம்பர் 2016-ல் *டாட்டா கிளிக் லக்சுரி*, எனும் ஆடம்பர அலங்கார மற்றும் வாழ்க்கை முறை பொருட்களுக்கான சேவையினை அறிமுகப்படுத்தியது. 2022ஆம் ஆண்டின் நடுப்பகுதியில், டாட்டா கிளிக் இதன் நுகர்வோர் மின்னணு வணிகத்திலிருந்து வெளியேறியது. இந்த பிரிவு டாட்டாவின் முதன்மை நுகர்வோர் மின்னணு சில்லறை விற்பனைச் சங்கிலியான குரோமாவுடன் ஒருங்கிணைக்கப்பட்டது.  

## வியாபார மாதிரி
டாட்டா கிளிக் ஆம்னி-அலை சந்தை மாதிரியைக் கொண்டுள்ளது.  

டாட்டா கிளிக் என்பது டாட்டா குழுமத்தின் முதன்மையான எண்ணிம வர்த்தக முயற்சியாகும். இது இந்தியாவைத் தலைமையிடமாகக் கொண்ட உலகளாவிய கூட்டு நிறுவனமாகும். இதன் ஆண்டு வருமானம் சுமார் US$100 பில்லியன் ஆகும்.  

## மேலும் பார்க்கவும்

- வலைவழிக் கொள்முதல்
# பிரதமரின் யோகா விருதுகள்



**பிரதமரின் யோகா விருதுகள்** (*PM Yoga Awards*), **யோகா ஊக்குவிப்பு மற்றும் மேம்பாட்டிற்கான சிறந்த பங்களிப்பிற்கான பிரதமரின் விருதுகள்** என அதிகாரப்பூர்வமாகப் பெயரிடப்பட்டது. இந்த விருது யோகாவினை ஊக்கப்படுத்தி மேம்பாடு அடையப் பங்களிப்போரினை அங்கீகரிப்பதற்காக இந்தியப் பிரதமரால் வழங்கப்படும் வருடாந்திர விருதுகள் இந்த விருதானது 21 சூன் 2016 அன்று சண்டிகரில் இரண்டாவது பன்னாட்டு யோகா நாளின் போது பிரதமர் நரேந்திர மோதியால் முதன் முதலாக வழங்கப்பட்டது.  

## விருது
இந்த விருதினை பெறும் தனிநபர்/நிறுவனம் கோப்பை, சான்றிதழ் மற்றும் தலா ₹ 2.5 மில்லியன் ரொக்கப் பரிசு ஆகியவற்றைப் பெறுவர். இது நான்கு பிரிவுகளின் கீழ் இந்த விருது வழங்கப்படுகிறது.  

- தனிநபர் (தேசிய அளவில்)
- தனிநபர் (பன்னாட்டு அளவில்)
- அமைப்பு (தேசிய அளவில்)
- அமைப்பு (பன்னாட்டு அளவில்)

## விருது பெற்றவர்களின் பட்டியல்
| 2017 | *ரமாமணி ஐயங்கார் நினைவு யோகா நிறுவனம்*, புனே |  |  |  |  |
| --- | --- | --- | --- | --- | --- |
| 2018 | விசுவாசு வசந்த் மாண்ட்லிக் | யோகா நிறுவனம், மும்பை |  |  |  |
| 2019 | சுவாமி ராஜர்ஷி முனி
(*லைஃப் மிசன்*,குசராத்து) | அன்டோனிட்டா ரோஸி
(இத்தாலி) | *பீகார் யோகா பள்ளி*, முங்கர்
(பீகார்) | *சப்பான் யோகா நிகேதன்*
(சப்பான்) |  |
| 2021 | பிக்கு சங்கசேன
(லடாக்) | ரோஜோ ரோட்ரிக்சு
(பிரேசில்) | *தெய்வீக வாழ்க்கை சங்கம்*
(*தி டிவைன் லைப் சொசைட்டி*, உத்தராகண்டம்) | *யோகாவின் பிரித்தானிய வீல்*
(ஐக்கிய இராச்சியம்) | } |

## தேர்வு முறை
விருதுகளுக்கான வழிகாட்டுதல்களை ஆயுஷ் அமைச்சகம் உருவாக்கியுள்ளது. விருதுகளுக்கான பரிந்துரைகள் திறந்த விளம்பரம் மூலம் கோரப்படுகின்றன. பரிந்துரைகளை இரண்டு குழுக்கள் மதிப்பீடு செய்யும். முதல் குழு விண்ணப்பங்களைத் திறத் தணிக்கை செய்யும். இரண்டாவது குழு விருதாளர்களை தேர்வு செய்யும்.  

## மேலும் பார்க்கவும்

- யோகா
- பன்னாட்டு யோகா நாள்
# அமர் பால்

**அமர் பால்** (*Amar Pal*)(19 மே 1922 - 20 ஏப்ரல் 2019) என்பர் இந்தியாவினைச் சேர்ந்த வங்காள நாட்டுப்புற பாடகர் மற்றும் எழுத்தாளர் ஆவார்.  

## ஆரம்ப கால வாழ்க்கை
பால் 1922ஆம் ஆண்டு இந்தியாவில் உள்ள பிரம்மன்பரியா மாவட்டத்தில் பிறந்தார். பாலுக்கு 10 வயதாக இருந்தபோது இவரது தந்தை மகேசு சந்திர பால் இறந்தார். தாய் துர்கா சுந்தரி தேவியிடம் நாட்டுப்புறப் பாடல்களைக் கற்றார். புகழ்பெற்ற அல்லாவுதீன் கானின் சகோதரர் உசுதாத் அயத் அலி கானிடம் பாரம்பரிய இசையிலும் பயிற்சி பெற்றார். பின்னர் பால் கொல்கத்தாவில் மணி சக்ரவர்த்தி மற்றும் சுரேன் சக்ரவர்த்தி ஆகியோரிடம் நாட்டுப்புற இசையில் பயிற்சி பெற்றார்.  

## தொழில்
அனைத்திந்திய வானொலியின் பாடலாசிரியரான சசீந்திரநாத் பட்டாச்சார்யாவுடன் பால் 1948-ல் கொல்கத்தா சென்றார். இங்கு இவருக்கு முதன் முதலில் 1951ஆம் ஆண்டு *ஆகாஷ்பானி கொல்கத்தாவில்* பாடும் வாய்ப்பு கிடைத்தது. அடுத்த ஏழு தசாப்தங்களில் இவர் ஆயிரக்கணக்கான நாட்டுப்புற மற்றும் நவீன பெங்காலிப் பாடல்களை பதிவு செய்தார். சத்யஜித் ராயின் *ஹைரக் ராஜர் தெஷெ* ("கோடோய் ரோங்கோ தேகி துனியாய்") என்ற நையாண்டிப் பாடல் இவரைப் பிரபலமாக்கியது. இவர் பின்னணி பாடகராகவும் இசை அமைப்பாளராகவும் பல பெங்காலித் திரைப்படங்களில் பணியாற்றி உள்ளார்.  

பால் உலகளவில் நாட்டுப்புற இசை பற்றிய கருத்தரங்குகள் மற்றும் பயிற்சிப் பட்டறைகளில் கலந்து கொண்டுள்ளார். இவர் *பாசுசிம் பங்கா ராஜ்ய சங்கீத அகாதமியின்* துணைத் தலைவராகப் பணியாற்றியுள்ளார். இவரை இரவீந்திர பாரதி பல்கலைக்கழகம் மற்றும் பர்த்வான் பல்கலைக்கழகம் கௌரவித்துள்ளது.  

*பங்ளார் லோக்சங்கீத்* மற்றும் *பங்களார் நாதிர் கான்* ஆகிய இரண்டு புத்தகங்களையும் பால் எழுதியுள்ளார்.  

பால் பாடிய குறிப்பிடத்தக்கப் பக்திப் பாடல்கள் பின்வருமாறு:  

- பிரபாத சமயே
- ஜாகோ ஹெ நகர்பாசி
- ஜாகியா லஹோ கிருஷ்ணா நாம்
- அமி கோதை கெலே
- அமர் கூர் கெனே
- ராய் ஜாகோ
- ராய் ஜாகோ கோ
- ஹரி தின் தோ கெலோ
- ப்ரபதே கௌரங்க னம்
- பாரதி கௌரங்கா லோயா
- மோன் ராதே ராதே
- விருந்தாபான பிலாசினி, முதலியன

## இறப்பு
பால் 20 ஏப்ரல் 2019 அன்று தனது 96 வயதில் மாரடைப்பால் கொல்கத்தாவில் உள்ள மருத்துவமனை ஒன்றில் காலமானார்.
# இராசமாயி பாலகிசன்


**இராசமாயி பாலகிசன்** (ஆங்கிலம்: *Rasamayi Balakishan*; ; பிறப்பு 15 மே 1965) என்பவர் தெலங்காணாவைச் சேர்ந்த பாடகர் ஆவார். இவர் கரீம்நகர் மாவட்டத்தில் உள்ள மனகொண்டூரு தொகுதி சட்டமன்ற உறுப்பினராக 2014 முதல் 2019 வரை பதவியிலிருந்தார். இவர் பாடகர், கவிஞர் மற்றும் அரசியல் ஆர்வலர் எனப் பன்முகத் தன்மையுடையவர். அமைச்சருக்கான தகுதியுடன் கூடிய மாநில கலாச்சார குழுவின் (தெலங்காணா சம்சுகிருதிகா சாரதி) தலைவராகவும் பணியாற்றினார். பாலகிசன் தெலுங்கானா தூம்தாமின் நிறுவனர் ஆவார்.  

## இளமை
தெலங்காணா மாநிலம் சித்திபேட்டை மண்டலத்தில் உள்ள ராருகுலா கிராமத்தில் ராஜையா (இ. 2010) மற்றும் மைசம்மா (இ. 2013) ஆகியோருக்கு மகனாக எர்புலா பாலகிசன் பிறந்தார். இவருடைய பெற்றோர் இருவரும் படிப்பறிவில்லாதவர்கள். இவரது குடும்பம் இவர்களின் நாட்டுப்புறப் பாடல்கள் மற்றும் இனிமையான இசைக்காகப் பிரபலமானது. இராசமயி என்ற நாட்டுப்புறப் பாடல் குழுவால் இவர் அறியப்பட்டார். இது இவரது பெயரின் ஒரு பகுதியாக மாறியது.  

பாலகிசன் கலாச்சாரத் துறையின் தலைவராக நியமிக்கப்பட்டார். தனி தெலங்காணா மாநிலம் அமைப்பதற்கான கலாச்சாரக் குழுவிற்கு இவர் தலைமையேற்றார். இவர் மாநில இயக்கத்தின் சிறு கலாச்சார அமைப்புகளில் ஒன்றான தெலுங்கானா தூம் தாம் குழுவின் ஒருங்கிணைப்பாளர் ஆவார்.  

## தொழில்
1995இல், இராசமாயி பாலகிசன் ஒரு ஆசிரியராகவும், கதை பாடகராகவும் தனது வாழ்க்கையைத் தொடங்கினார். இவர் தெலங்காணா இராட்டிர சமிதியின் கலாச்சார குழுவில் இணைந்து பணியாற்றினார்.  

இவர் இவரது உள்ளூர் நாட்டுப்புறப் பாடல்கள் மற்றும் நடனம் மூலம் பார்வையாளர்களை தம்பக்கம் ஈர்த்து மகிழ்விக்கிறார். இவர் 2009-10-ல் தெலங்காணாவில் பல்வேறு இயக்க நிகழ்வுகளில் பங்கேற்றுள்ளார்.  

### அரசியல் வாழ்க்கை
தெலங்காணா இராட்டிர சமிதி கட்சியில் இணைந்து அரசியலில் நுழைந்தார். 2014ஆம் ஆண்டு நடைபெற்ற தெலங்காணா சட்டமன்றப் பொதுத் தேர்தலில் கரீம்நகரில் உள்ள மணகொண்டூர் தொகுதியில் இக்கட்சியின் சார்பில் போட்டியிட்டு சட்டமன்ற உறுப்பினராகத் தேர்ந்தெடுக்கப்பட்டார். மாநில சட்டமன்றத்தில் இவரது பேச்சு மற்றும் வாதத் திறமைக்காக மிகவும் மதிக்கப்படுகிறார். மேலும் எதிர்க்கட்சிகளுடன் விவாதங்களில் தீவிரமாக ஈடுபட்டுள்ளார்.  

## தனிப்பட்ட வாழ்க்கை
பாலகிசன் இரசியா சுல்தானா என்பவரை மணந்தார். இவர்களுக்கு அமித், ஆதர்சு என இரு மகன்கள் உள்ளனர்.
# குஜராத்தின் இசை

மேற்கு இந்தியா மாநிலமான குஜராத், நாட்டுப்புற மற்றும் பாரம்பரிய இசை இரண்டிலுமே இசை மரபுகளுக்குப் பெயர் பெற்றதாகும்.  

## நாட்டுப்புற இசை
குஜராத்தி நாட்டுப்புற இசை பல்வேறு பாடல் மற்றும் இசை வகைகளைக் கொண்டுள்ளது. மரிலா தோல் டி பாகர் மாரோ இச் லெட் டி போன்ற பக்திப் பாடல் வகைகளும், கவிதைகள் மற்றும் கவிதை/பாடல் வரிகளைக் கொண்ட இசைத்தொகுப்புகளும் நிறைந்து காணப்படுகிறது. மேலும் பிரபாதி, கட்டாரி, டோல் போன்ற இசைக் கோவைகளால் இவ்வகை பாடல்கள் பாடப்படுகின்றன. பரோட், சரண் மற்றும் காத்வி இனக்குழுக்களைச் சார்ந்த மக்கள் சமூகங்கள் இசையுடனோ அல்லது இசையில்லாமல் பாடல் வடிவில் கதை சொல்லும் நாட்டுப்புறப் பாரம்பரியத்தை இன்னமும் பாதுகாத்து வளப்படுத்தி வருகின்றனர். இதில் தோஹா, சோரத்தா, சந்த் போன்ற பாடல் வகைகளும் அடங்கும்.  

பாரம்பரிய நடன வடிவங்களான கர்பா, தண்டியா ராஸ், பதர், டாங்கி மற்றும் டிப்பானி போன்ற பாடல்களும் இசைத்தொகுப்புகளும் இயற்கையாகவே தனித்துவமான திறனைக் கொண்டுள்ளது. மற்றும் லோக்வர்தா ஆகிய பெயர்களில் குஜராத்தி இசை நிகழ்ச்சிகளை மத மற்றும் சமூகம் சார்ந்த பாடல்களை, இசையை நிகழ்த்தும் இசைக்கலைஞர்கள் நடத்துவார்கள். திரள் திரளான மக்கள் வந்து அந்நிகழ்ச்சிகளில் கலந்துகொண்டு இசையை பருகி மகிழ்வார்கள். மராசியா வகை இசைத்தொகுப்புகள் என்பது மர்சியாவிலிருந்து உருவான இசையின் நேர்த்தியான வடிவம் மற்றும் வீர மரணம் அடைந்தோரை கௌரவிக்கும் வகையில் இசைப்பதாகும். ஃபட்டன்னா அல்லது லக்ன கீதங்கள் என்பது திருமணத்தின் போது இசைக்கப்படும் பாடல் மற்றும் இசையின் ஒளி வடிவமாகும்.  

பாவாய் மற்றும் அக்கியானா ஆகியவை குஜராத்தில் நடத்தப்படும் நாட்டுப்புற இசை நாடகமாகும். தமிழர்களின் கூத்து கட்டுதல் போன்றே இவ்வகை நாடகங்கள் நிகழ்த்தப்படுகின்றன.  

## சிறப்புகள்
பாரம்பரிய இசைக்கலைஞர்கள் மற்றும் இசையமைப்பாளர்களான ஃபயாஸ் கான் மற்றும் பண்டிட் ஓம்கர்நாத் தாக்கூர் ஆகியோர் குஜராத் இசைப்பிரிவின் ஹவேலி சங்கீதத்தின் பாரம்பரியத்தை சிறப்பித்து வருகின்றனர்
# கிரேக்கர்


**கிரேக்கர்கள்** அல்லது **எலினெசு** / / ˈhɛl iːnz /; ,*எலைன்ஸ்* [ˈelines] ) என்பது கிரெக்கம், சைப்ரஸ், அல்பேனியா, இத்தாலி, துருக்கி, எகிப்து மற்றும் நடுநிலக் கடலைச் சுற்றியுள்ள பிற நாடுகளான கிழக்கு நடுநிலக்கடல் மற்றும் கருங்கடல் பகுதிகளுக்குச் சொந்தமான ஓர் இனக் குழு மற்றும் தேசமாகும். உலகம் முழுவதும் கிரேக்க சமூகங்கள் பரவியுள்ளன.  

கிரேக்கக் காலனிகள் மற்றும் சமூகங்கள் வரலாற்று ரீதியாக நடுநிலக் கடல் மற்றும் கருங்கடல் கரையில் நிறுவப்பட்டுள்ளன, ஆனால் கிரேக்க மக்கள் ஏஜியன் மற்றும் அயோனியன் கடல்களை மையமாகக் கொண்டுள்ளனர், அங்கு கிரேக்க மொழியானது வெண்கலக் காலம் முதல் பேசப்படுகிறது. 20ஆம் நூற்றாண்டின் முற்பகுதி வரை, கிரேக்க தீபகற்பம், அனத்தோலியா மேற்கு கடற்கரை, கருங்கடல் கடற்கரை, மத்திய அனதோலியாவில் உள்ள கப்படோசியா, எகிப்து, பால்கன், சைப்ரஸ் மற்றும் கான்ஸ்டண்டினோபில் இடையே கிரேக்கர்கள் பரவி இருந்தனர். கிரேக்கர்களின் கலாச்சார மையங்களில் ஏதென்ஸ், தெசலோனிக்கா, அலெக்சாந்திரியா, இசுமிர்னா மற்றும் கான்ஸ்டண்டிநோபில் ஆகியவை பல்வேறு காலகட்டங்களில் அடங்கும்.  

## வரலாறு

கிரேக்கர்கள் கிரேக்க மொழியைப் பேசுகிறார்கள், இது இந்தோ-ஐரோப்பிய மொழிகளின் குடும்பமான எலனிக் குடும்பத்திற்குள் அதன் தனித்துவமான கிளையை உருவாக்குகிறது. அவர்கள் ஒரு "தொன்மையான புலம்பெயர் மக்கள்" என்று ஆண்டனி டி குறிப்பிடுகிறார்.  

### தோற்றம்
2200 மற்றும் 1900 கிமு க்கு இடையில் 3வது ஆயிரமாண்டின் இறுதியில் பால்கன் குடாவின் தெற்கு முனையில் தற்போது கிரீஸ் என்று அழைக்கப்படும் பகுதிக்கு கிரேக்க முன்னோர்கள் வந்திருக்கலாம் என்று கருதப்படுகிறது. கி.மு. 2ஆம் ஆயிரமாண்டில் கிரேக்க நிலப்பகுதிக்கு இடம்பெயர்ந்தவர்களின் வரிசையானது, பண்டைய கிரேக்க பேச்சுவழக்குகளின் அடிப்படையில் புனரமைக்கப்பட வேண்டும் எனக் கருதப்படுகிறது. இந்த காலகட்டத்திற்கு இடையில் அயோனியர்கள் மற்றும் அக்கீயர் (பழங்குடியினர்) ஆகியோர் இடம்பெயர்ந்தனர். இதன் விளைவாக கிமு 16 ஆம் நூற்றாண்டில் மைசீனியன் கிரேக்கம் ஏற்பட்டது. முதலாவது , மற்றும் இரண்டாவது டோரியன் படையெடுப்பு, கிமு 11 ஆம் நூற்றாண்டில் ஆர்காடோசைப்ரியட் பேச்சுவழக்குகளை இடமாற்றம் செய்வதற்குக் காரணமாக அமைந்தது.
# பெரவள்ளூர் சிந்தாமணி விநாயகர் கோயில்



**சிந்தாமணி விநாயகர் கோயில்** என்பது இந்தியா தீபகற்பத்தின் தமிழ்நாடு மாநிலத்தில் சென்னை மாவட்டத்தின் பெரவள்ளூர் புறநகர்ப் பகுதியில் அமைந்துள்ள ஒரு பிள்ளையார் கோயில் ஆகும்.  

கடல் மட்டத்திலிருந்து சுமார் 34 மீட்டர் உயரத்தில் அமைந்துள்ள சிந்தாமணி விநாயகர் கோயிலின் புவியியல் ஆள்கூறுகள், (அதாவது, 13°06'41.5°N, 80°13'54.8"E) ஆகும்.  

இக்கோயிலானது, தமிழ்நாடு அரசின் இந்து சமய அறநிலையத் துறை கட்டுப்பாட்டின் கீழ் இயங்குகிறது.